|  |  |  |  |  |  |  |
| --- | --- | --- | --- | --- | --- | --- |
|  |  | Vår dato: | | |  | Vår ref: |
|  |  | 04.04.2025 | | |  | 2025/2732 |
|  |  |  | | |  |  |
|  |  | Deres dato: | | |  | Deres ref: |
|  |  |  | | |  |  |
|  | |  | |  | | |
| EIDER AS  Postboks 150  7284 MAUSUND | |  | Saksbehandler, innvalgstelefon | | | |
|  | Sigrid Lund Drage, 73 19 92 09 | | | |
|  |  | | | |
|  | | | | |
|  | | | | |
|  | | | | |  |
|  |  | | | |

# 

# Tillatelse - mottak og mellomlagring av farlig avfall - Mausund feltstasjon - Eider - Frøya

**Statsforvalteren gir Eider AS tillatelse etter forurensningsloven til mottak og mellomlagring av oljeholdig farlig avfall på Mausund feltstasjon på Frøya. Tillatelsen har en ramme på mellomlagring av 2 m3 oljeholdig avfall.**

**Tillatelsen gis på visse vilkår og er gyldig fra 31. mars til 31. desember 2025.**

**Vedtaket kan påklages.**

Vi viser til søknad av 24. mars 2025 om tillatelse etter forurensningsloven til mottak og mellomlagring av oljeholdig farlig avfall. Vi viser også til møter, telefonsamtaler, korrespondanse i ettertid.

# Vedtak

Statsforvalteren i Trøndelag gir Eider AS tillatelse til mottak og mellomlagring av avfall som omsøkt på gnr. 65, bnr. 166 i Frøya kommune. Tillatelsen gis i medhold av vern mot forurensninger og om avfall av 13. mars 1981 nr. 6 (forurensningsloven) § 11 jf. § 16.

Vedleggene til tillatelsen er også en del av de juridiske kravene.

Tillatelsen med tilhørende vilkår er vedlagt.

# Frister i tillatelsen

Bedriften må forholde seg til følgende frister i tillatelsen:

|  |  |  |
| --- | --- | --- |
| **Tiltak** | **Frist** | **Vilkår** |
| Finansiell sikkerhet | 11. april 2025 | 3.4 |
| Månedsrapport | Den 1. i hver måned, fra og med 1. mai 2025 | 9.2 |
| Sluttrapport | 1. mars 2026 | 9.2 |

# Historikk

Eider AS driver Mausund feltstasjon på Storaursøya ved Mausund i Frøya kommune. En av feltstasjonens oppgaver er å rydde avfall som driver i land på strender og i skjærgården.

I forbindelse med opprydding etter et utslipp på NjordA-platformen den 31. desember 2024 har Mausund feltstasjon bidratt i oljevernaksjonen. Equinor er ansvarlig for oppryddingen, men nå har Mausund feltstasjon tatt over den fysiske oppryddingen av det oljeholdige avfallet (oljeklumper) som blir funnet i Mausund/Frøya området.

Mausund feltstasjon samler inn og oppbevarer avfall i en uke før videre transport til fastlandet. Avfallet er «herreløst», det er hovedsakelig plastavfall men kan også være kanner med ukjent (farlig) avfall.

Den til enhver gjeldende tillatelse, og alle tilsynsrapporter, er tilgjengelig på [www.norskeutslipp.no](http://www.norskeutslipp.no).

# Søknad

Equinor har søkt om å få mellomlagre oljeholdig avfall på Mausund feltstasjon.

I begynnelsen av aksjonen ble oljeavfall fraktet til land hver dag. Innsamlet volum er nå lavere enn i starten av aksjonen, og de opplyser at det tar 6-7 timer for en person å frakte avfallet til land.

IUA Midt-Norge er demobilisert og Equinor søker derfor om å få mellomlagre avfall på Mausund feltstasjon i 7 dager før det transporteres til land. Equinor antyder en mengde på 0,35 m3 til 0,5 m3.

Avfallet skal mellomlagres i en container beregnet på farlig avfall (miljøcontainer). Containeren skal ha dobbel bunn med mulighet for oppsamling av søl, og den skal være låst.

Feltstasjonen selv opplyser om sine rutiner for håndtering av flytende avfall. De opplyser at innholdet i all hovedsak er ukjent og at det er snakk om 3-5000 kg pr år: I felt vurderes det om beholderen er tett/sikker, enheten settes i en dobbel plastpose og fraktes til feltstasjonen i ekstra emballasje med bærehåndtak. De har tilgjengelig ny emballasje ved behov, samt verneutstyr og absorbenter. Flytende avfall mellomlagres i IBC og transporteres til godkjent mottak for analyse og videre deklarering/behandling.

# Høring/kunngjøring

Søknaden har ikke vært ute til høring.

Søknaden blir kunngjort på Statsforvalteren sin hjemmeside når vi fatter vedtak. Den blir sendt til kommune, Eider AS/Mausund feltstasjon og Equinor, Kystverket og IUA Midt-Norge.

# Regelverk og føringer

## Krav til tillatelse

Det følger av forurensningsloven § 7 at hovedregelen er at ingen må «ha, gjøre eller sette i verk» noe som kan medføre fare for forurensning. Hva som forstås som forurensning fremgår av § 6. Etter § 11 har Statsforvalteren som forurensningsmyndighet på angitte områder myndighet til å gi tillatelse til forurensning. Drift av avfalls- og gjenvinningsanlegg krever tillatelse etter forurensningsloven (jf. § 29 første ledd).

## FNs bærekraftsmål

FN har utarbeidet 17 bærekraftsmål. Disse handler blant annet om å stoppe klimaendringene, effektivisere ressursbruk, redusere avfallsmengden, oppgradere infrastruktur, bedre vannkvalitet og ta vare på artsmangfoldet.

# Statsforvalteren sin vurdering

Ved avgjørelse av om tillatelsen skal gis, og ved fastsetting av vilkårene, skal Statsforvalteren som forurensningsmyndighet etter forurensningsloven § 11, legge vekt på de fordelene og ulempene som tiltaket for øvrig vil medføre. Dette innebærer at det må foretas en helhetlig vurdering der både forurensningsmessige hensyn, generelle miljøhensyn og alminnelige samfunnsmessige hensyn tas med i betraktningen. Det følger av både forurensningsloven og tilhørende forskrifter prinsipper som Statsforvalteren som forurensningsmyndighet skal legge til grunn ved behandling av søknad om tillatelser.

En tillatelse etter forurensningsloven vil innbefatte frekvensbaserte tilsyn/kontroller fra forurensningsmyndigheten, rapportering og om nødvendig pålegg/krav til undersøkelse.

I følgende avsnitt vil vi gjøre rede for våre vurderinger.

## Reguleringsbestemmelser

Frøya kommune er planmyndighet og behandler søknader etter plan- og bygningsloven. Gjeldende reguleringsplan med bestemmelser er Aursøyheia (nasjonalplan-ID 5014\_1620201102), vedtatt 25.08.2011. Anleggets lokasjon (område B) er regulert til forretning, næring og utleieleiligheter og fiskerirelaterte aktiviteter.

Statsforvalteren kan ikke se at tiltaket kommer i strid med denne planen.

## Typer, mengder og lagringstid

Generelt er det viktig for forurensningsmyndighetene å vite hvilke aktiviteter på et anlegg som kan utgjøre en forurensningsfare. I tillatelsen er det nå satt en ramme på hvilke typer og mengder avfall som kan mottas årlig, og hvor mye som kan mellomlagres til enhver tid på anlegget.

Rammen er satt på grunnlag av søknaden og Statsforvalteren sin en vurdering. Vi har satt rammen for mellomlagring til noe høyere enn det som er omsøkt (2 m3), og velger også å gi noe lengre lagringstid (10 dager). Dette for å sikre at dere ikke kommer i brudd med tillatelsen dersom dere kommer over et større funn av olje, eller at dårlig vær hindrer dere å levere avfallet til fastlandet på den planlagte dagen.

## Rapportering

Statsforvalteren ønsker å følge utviklingen knyttet til innsamling av oljeavfall tett, og har derfor satt vilkår om rapportering den 1. i hver måned. Rapporten skal opplyse hvor mye oljeholdig avfall fra NjårdA/Equinor som er mottatt (samlet inn), mellomlagret og levert videre i foregående måned. Rapporten skal sendes på e-post til sftlpost@statsforvalteren.no, merkes med saksnummer 2025/2732 og måned rapporten gjelder for. Den første rapporten skal leveres så raskt som praktisk mulig etter 1. mai 2025.

## Utforming av anlegget

For å unngå forurensning eller ulemper for omgivelsene, mener vi anlegget må være utformet deretter. I dette ligger type dekke, bygninger, skjerming for naboer, avskjærende overvannsgrøfter, renseinnretninger eller lignende, som vi forventer at bedriften velger ut fra hensynet til ytre miljø. Med økt nedbør, mer ekstremvær og klimaendringer mener vi også bedriften må forebygge konsekvensene av dette.

I tillatelsen er det satt spesifikke krav til lagring og håndtering av enkelte avfallstyper. Hvis bedriften velger annen løsning, forventer vi at valget er basert på en faglig risikovurdering, og at løsningen gir minst like lav risiko og like god miljøbeskyttelse. Dette kan bli aktuelt tema på tilsyn. Statsforvalteren kan kreve ytterligere tiltak dersom løsningen ikke fungerer etter hensikten.

## Rent og forurenset vann

Alt vann som har vært i kontakt med avfall, spyle- og vaskevann, kjøretøy og lignende blir regnet som forurenset vann, og er ikke tillatt å slippe ut uten at målinger og/eller risikovurdering viser at det er akseptabelt. Det er opp til virksomheten å vurdere behov for rensing, og i så fall hvilken rensemetode som må til. Dette forventer vi vurderes av noen med fagkompetanse. Rent overvann må i størst mulig grad ledes utenom avfall.

En oljeutskiller kan ikke benyttes som et renseanlegg for avfallsforurenset vann, da det er konstruert for å kun separere olje og vann. Løsemidler og andre kjemikalier, som kan stamme fra ulike avfallstyper, kan redusere oljeutskillerens funksjon. Dette kan føre til utslipp av miljøgifter. En oljeutskiller skal derfor kun håndtere oljespill.

## Støy

Støy og rystelser anses som forurensning og er omfattet av forurensningsloven § 6. Støyende kilder fra avfallsanlegg kan være konteinerskifte, lasting med kran, inn- og uttrafikk.

Den eksisterende tillatelsen inneholder ingen støygrenseverdier. Det er heller ikke regulert støynivå i gjeldende planbestemmelser.

Dersom det blir klager på støy, kan Statsforvalteren kreve støyberegninger, utslippsmålinger, og/eller målinger av støynivået i omgivelsene, for virksomhetens regning.

## Støv

Virksomheten skal ikke drive aktivitet som kan medføre støvutslipp til omgivelsene.

## Trafikk til og fra anlegget

Statsforvalteren har ikke funnet grunnlag til å sette vilkår om trafikk til og fra anlegget.

## Grunnforurensning

Gnr. 65 og bnr. 166 i Frøya kommune er ikke registrert i Miljødirektoratet sin database over eiendommer med forurenset grunn (Grunnforurensningsdatabasen). Statsforvalteren vurderer at den omsøkte aktiviteten sannsynligvis ikke vil medføre grunnforurensning.

Dersom virksomheten har gjort eller i fremtiden gjør undersøkelser på den aktuelle eiendommen, skal funnene registreres i databasen. Dette skal også gjøres dersom det er mistanke om at grunnen er forurenset.

## Vurdering etter vannforskriften

Tiltak som medfører fare for forurensning av vann skal vurderes i henhold til vannforskriften, der formålet er å beskytte og om nødvendig forbedre miljøtilstanden i alle elver, innsjøer, grunnvann og kystnære områder. Ifølge vannforskriften § 4-6 skal tilstanden i overflatevann og grunnvann beskyttes mot forringelse, forbedres og gjenopprettes med sikte på at vannforekomstene skal ha minst god økologisk og god kjemisk tilstand.

Mellomlagring av avfall skal ikke medføre forringelse av vannforekomsten.

Virksomheten er vurdert til ikke å komme inn under unntaksbestemmelsene i vannforskriften § 12.

## Vurdering etter naturmangfoldloven

Ifølge naturmangfoldloven § 7 skal prinsippene i lovens §§ 8-12 legges til grunn som retningslinjer ved utøving av offentlig myndighet som berører naturmangfold. Dette innebærer at naturmangfoldlovens prinsipper også må legges til grunn når det gjøres vurdering etter forurensningslovens bestemmelser.

I og med at vedtaket om mellomlagring av avfall i denne saken ikke har noen virkninger på naturmangfold, vurderes ikke de miljørettslige prinsippene i naturmangfoldloven §§ 8 til 12.

## Finansiell sikkerhet

Den driftsansvarlige skal stille finansiell sikkerhet i tråd med avfallsforskriften kapittel 11 vedlegg 4 punkt 4, som skal dekke kostnader med å ta hånd om alt farlig avfall ved virksomhetens anlegg ved nedleggelse, stans, vesentlig mislighold eller ved betalingsproblemer.

Statsforvalteren sine maler for kontopant eller påkravsgaranti skal benyttes for sikkerhetsstillelsen.

# Konklusjon

Statsforvalteren har vurdert søknaden og opplysningene som har fremkommet under behandlingen og gir Eider AS tillatelse etter forurensningsloven til virksomhet i Frøya, som omsøkt og på vedlagte vilkår.

Statsforvalteren har ved avgjørelsen av om tillatelse skal gis og ved fastsetting av vilkårene lagt vekt på de forurensningsmessige ulemper ved tiltaket, sammenholdt med de fordeler og ulemper som tiltaket vil medføre. Ved fastsetting av vilkårene har Statsforvalteren videre lagt til grunn hva som kan oppnås med best tilgjengelige teknikker.

# Ansvarsforhold

Eider AS er ansvarlig for at anlegget drives i henhold til denne tillatelsen. Brudd på utslippstillatelsen er straffbart etter forurensningsloven §§ 78 og 79.

Denne tillatelsen fritar ikke Eider AS for å innhente nødvendige tillatelser fra andre sider av virksomheten, som for eksempel arbeidsmiljø, mattrygghet, brann- og eksplosjonsvern med mer.

Denne tillatelsen fritar ikke Eider AS for erstatningsansvar etter de alminnelige erstatningsregler, jf. forurensningsloven § 10 andre ledd. At forurensning er tillatt utelukker ikke erstatningsansvar for skade, ulempe eller tap forårsaket av forurensningen, jf. forurensningsloven § 56.

Det kan foretas endringer i denne tillatelsen i medhold av forurensningsloven § 18. Krav om endringer kan stilles både fra forurensningsmyndighetene og fra bedriften. En eventuell endringssøknad skal foreligge i god tid før endringen ønskes gjennomført. Tillatelsen kan tilbakekalles eller endres, jf. forurensningsloven § 18.

# Forholdet til annet regelverk/myndigheter

En tillatelse etter forurensningsloven fritar ikke virksomhetens plikt til å innhente nødvendige tillatelser fra annet regelverk. Virksomheten må selv finne ut av dette med aktuelle myndigheter før oppstart. I de tilfeller der det foreligger flere regelverk som omhandler samme forhold, er det de strengeste kravene som gjelder.

# Varsel om gebyr

I henhold til forskrift om begrensning av forurensning (forurensningsforskriften) kapittel 39 om gebyrer til statskassen for arbeid med tillatelser og kontroll etter forurensningsloven, skal Statsforvalteren ta gebyr for behandling av tillatelser og kontroll/tilsyn etter forurensningsloven.

På bakgrunn av opplysninger som dere/bedriften har gitt i søknaden, samt tidsbruk på søknaden, vurderer vi å plassere arbeidet med tillatelsen under gebyrsats 6, jf. forurensningsforskriften § 39-3, jf. § 39-4 (arbeid med tillatelser). Det betyr at dere/bedriften må betale et gebyr på kr 45 600,- for saksbehandlingen.

Dersom saksbehandlingen medfører en ressursbruk betydelig utover det som er lagt til grunn for varslet gebyrsats, kan Statsforvalteren i Trøndelag øke gebyret. Endelig gebyr vil bli fastsatt når saken er ferdigbehandlet.

Eventuelle kommentarer til dette varselet kan sendes Statsforvalteren **innen 2 uker** etter at dette brevet er mottatt.

Faktura med innbetalingsblankett til dere/bedriften vil bli ettersendt av Miljødirektoratet etter at saksbehandlingen er avsluttet. Gebyret forfaller til betaling 30 dager etter fakturadato.

# Klageadgang

Vedtaket kan påklages til Miljødirektoratet av sakens parter eller andre med rettslig klageinteresse innen 3 uker fra underretning om vedtak er kommet frem eller fra vedkommende fikk eller burde skaffet seg kjennskap til vedtaket. En eventuell klage skal angi hva det klages over og den eller de endringer som ønskes. Klagen bør begrunnes, og andre opplysninger av betydning for saken bør nevnes. Klagen skal sendes til Statsforvalteren.

En eventuell klage fører ikke automatisk til at gjennomføringen av vedtaket utsettes. Statsforvalteren eller Miljødirektoratet kan etter anmodning eller av eget tiltak beslutte at vedtaket ikke skal gjennomføres før klagefristen er ute eller klagen er avgjort. Avgjørelsen av spørsmålet om gjennomføring kan ikke påklages.

# Innsyn

Med visse begrensninger har partene rett til å se sakens dokumenter. Nærmere opplysninger om dette fås ved henvendelse til Statsforvalteren.

Tillatelsen blir offentlig tilgjengelig på www.norskeutslipp.no.

|  |  |  |
| --- | --- | --- |
| Med hilsen  Marit Lorvik (e.f.)  underdirektør |  | Sigrid Lund Drage  seniorrådgiver |
| Klima- og miljøavdelingen |  | Klima- og miljøavdelingen |

*Dokumentet er elektronisk godkjent*

Vedlegg

|  |  |
| --- | --- |
| 1 | Tillatelse - vilkår - mellomlagring av oljeavfall - Mausund feltstasjon - Eider AS |
| 2 | Mal for beregning av finansiell sikkerhet |
| 3 | Mal - etablering av kontopant |
| 4 | Mal - etablering av påkravsgaranti |

Kopi til:

|  |  |  |  |
| --- | --- | --- | --- |
| Mausund feltstasjon |  |  |  |
| Equinor Miljø |  |  |  |
| Frøya kommune | Postboks 152 | 7261 | SISTRANDA |